**E-izobraževanje odraslih v Škofji Loki**

Mag. Petra Rozman, direktorica

Ljudska univerza Škofja Loka

Petra.Rozman@guest.arnes.si

Ljudska univerza Škofja Loka je javni zavod, ki je bil pred 59 leti ustanovljen za izvajanje izobraževanja odraslih. Aktivno se odzivamo na izobraževalne potrebe v našem okolju in v vseh obdobjih in na vseh področjih svojega delovanja omogočamo odraslim izobraževanje, ki je prilagojeno njihovim potrebam in zmožnostim.

V letu 2017 smo realizirali 12.098 izobraževalnih in svetovalnih ur za 5.398 uporabnikov naših storitev.

Naša dejavnost se deli na pet glavnih programskih področij: izobraževanje za pridobitev izobrazbe, strokovno izobraževanje, jezikovno izobraževanje, splošno izobraževanje ter informiranje in podpora izobraževanju.

Že več kot 25 let ima Ljudska univerza Škofja Loka v širokem naboru programov za odrasle tudi programe e-izobraževanja, ki jih prilagajamo različnim ciljnim skupinam, odvisno ali gre npr. za potrebe dela, za dele programov za pridobitev izobrazbe ali pa za splošno izobraževanje oziroma vseživljenjsko učenje. Poimenovanje je različno, govorimo o računalniškem izobraževanju, digitalni pismenosti, IKT izobraževanju, informacijskemu opismenjevanju itd., vendar gre za primerljive vsebine. V zadnjem obdobju opažamo porast zanimanja za e-opismenjevanje starejših odraslih, kar je posledica vsesplošne digitalizacije družbe in postaja del vseživljenjskega učenja. Za to ciljno skupino je nujni pogoj, da je izobraževanje brezplačno. Ljudska univerza Škofja Loka nima zagotovljenega financiranja kot drugi javni zavodi, zato tudi sredstva za te programe pridobivamo na različnih javnih razpisih.

Trenutno potekajo trije večji projekti, v okviru katerih omogočamo starejšim odraslim brezplačno e-opismenjevanje: projekt ZNA – programi za pridobitev temeljnih in poklicnih kompetenc, projekt LUS – programi splošnega izobraževanja in SSU - individualna pomoč in svetovanje v središču za samostojno učenje. Pri svojem delu sodelujemo z različnimi partnerji, dva od njih; Gimnazija Škofja Loka in Šolski center Škofja Loka bosta danes dopolnila mojo predstavitev.

Uspešno e-opismenjevanje starejših odraslih ima nekatere svoje značilnosti. Potrebna je velika prilagodljivost glede vsebin, časa in kraja izvedbe. Za boljše doseganje ciljev ga zato organiziramo v majhnih skupinah in celo individualno in to na štirih stalnih lokacijah, na dveh v Škofji Loki ter še v Železnikih, Gorenji vasi in Žireh.

Obseg izvedenih ur in udeležencev letno niha, ker smo povsem odvisni od projektnega financiranja, trenutno se giblje od 180 do 200 udeležencev letno.

Ocenjujemo, da je naš prispevek k e-opismenjevanju starejših odraslih na področju Škofjeloške občine, kot tudi celotne Upravne enote Škofja Loka zelo velik. Glede na razvojne trende v družbi ter strateške dokumente za področje izobraževanja odraslih pa bo to področje nedvomno ena od naših prioritet tudi v prihodnje.